স্বরাষ্ট্র মন্ত্রক
ভারত-তিব্বত সীমান্ত পুলিশ -এর ৫৯তম প্রতিষ্ঠা দিবসের অনুষ্ঠানে কেন্দ্রীয় স্বরাষ্ট্র প্রতিমন্ত্রী শ্রী জি কিষাণ রেড্ডি
নয়াদিল্লি, ২৪ অক্টোবর, ২০২০
কেন্দ্রীয় স্বরাষ্ট্র প্রতিমন্ত্রী শ্রী জি কিষাণ রেড্ডি ভারত-তিব্বত সীমান্ত পুলিশ -এর ৫৯তম প্রতিষ্ঠা দিবস উদযাপন উপলক্ষে আজ গ্রেটার নয়ডায় আয়োজিত এক অনুষ্ঠানে অংশ নেন। তিনি সেখানে আইটিবিপি-র কুচকাওয়াজে অভিবাদন গ্রহণ করেন। এই উপলক্ষে শ্রী রেড্ডি বলেন, আমাদের সংস্কৃতিতে 'বসুধৈব কুটুম্বকম' বা সমগ্র বিশ্বই এক পরিবার – এই মন্ত্রটি অনুসৃত হয়ে থাকে। একইসঙ্গে, আমাদের সংস্কৃতি এই শিক্ষাও দেয় যে, শত্রুপক্ষের তৈরি করা যে কোনও প্রতিকূল পরিস্থিতিতে নিজেদেরকে কিভাবে সক্ষম করে তোলা যায়। শ্রী রেড্ডি বলেন, ১৯৬২ সালে ভারত-তিব্বর সীমান্ত পুলিশ প্রতিষ্ঠার পর থেকে বাহিনীর জওয়ানরা আমাদের সীমান্তে সুরক্ষার কাজে নিয়োজিত রয়েছেন। এই বাহিনীর জওয়ানরা যে কোনও ধরনের জটিল পরিস্থিতিতেও ভারতমাতার সেবায় নৈতিকতা এবং দেশপ্রেম বজায় রেখে কর্তব্য পালনে অবিচল থেকেছে।
ভারত-তিব্বত সীমান্ত পুলিশের অবদানের কথা স্বীকার করে শ্রী রেড্ডি বলেন, বাহিনীর জওয়ানরা অদম্য জেদ ও সর্বোচ্চ পেশাদারিত্ব নিয়ে চরম প্রতিকূল অবস্থাতেও পর্বত শৃঙ্খলে ঘেরা সীমান্তের সুরক্ষায় যুক্ত রয়েছেন। তিনি বলেন, জম্মু ও কাশ্মীরে জঙ্গি আক্রমণই হোক বা ছত্তিশগড়ে চরম উগ্রপন্থার বিরুদ্ধে লড়াই – সবক্ষেত্রেই এই বাহিনী নিজেদের সক্ষমতার প্রমাণ রেখেছে।
শ্রী রেড্ডি আরও বলেন, কেন্দ্রীয় সরকার এই বাহিনীর পূর্ণ ক্ষমতায়নে অঙ্গীকারবদ্ধ। কেন্দ্রীয় স্বরাষ্ট্র মন্ত্রী শ্রী অমিত শাহের সুদক্ষ নেতৃত্বে মন্ত্রক এই বাহিনীকে আরও সুদক্ষ ও আধুনিক করে তুলতে একাধিক পদক্ষেপ নিয়েছে। শ্রী রেড্ডি জানান, তাঁর মন্ত্রক আরও ৪৭টি সীমান্ত চৌকি স্থাপনে বাহিনীর প্রস্তাব অনুমোদন করেছে। চলতি বছর বাহিনীকে ২৮টি ভিন্ন ভিন্ন শ্রেণীর যানবাহন সরবরাহ করা হয়েছে। বাহিনীর জন্য ৭,২২৩ কোটি টাকার বাজেট বরাদ্দও করা হয়েছে। এছাড়াও, বাহিনীর কাজকর্ম পরিচালনা খাতে ১৫ কোটি টাকার বেশি মঞ্জুর করা হয়েছে।
স্বরাষ্ট্র প্রতিমন্ত্রী আরও বলেন, সমগ্র দেশ যখন প্রধানমন্ত্রী শ্রী নরেন্দ্র মোদীর নেতৃত্বে করোনা মহামারীর মোকাবিলা করছে তখন বাহিনীর জওয়ানরাও এই সংগ্রামে গুরুত্বপূর্ণ ভূমিকায় অবতীর্ণ হয়েছেন। লকডাউনের সময় বাহিনী দেশের প্রত্যন্ত এলাকাগুলিতেও অত্যাবশ্যক সামগ্রী পৌঁছে দিয়েছে। তিনি জোর দিয়ে বলেন, দেশে কোভিড-১৯ সংক্রমণের মোকাবিলায় বাহিনীর জওয়ানরা নিঃস্বার্থভাবে মানুষের সেবা করেছেন। এমনকি, বাহিনীর পক্ষ থেকে ছত্তরপুরে বিশ্বের বৃহত্তম কোভিড-১৯ হাসপাতাল পরিচালনা করা হয়েছে। মানবতার প্রতি সেবার এ এক অনন্য নজির বলেও শ্রী রেড্ডি অভিমত প্রকাশ করেন।
তিনি আরও বলেন, ভারত সরকারের কর্মসূচিগুলিকে সফল করে তুলতেও বাহিনীর জওয়ানরা সর্বদাই গুরুত্বপূর্ণ ভূমিকা পালন করেন। স্বরাষ্ট্র মন্ত্রী শ্রী অমিত শাহের অনুপ্রেরণায় বাহিনীর জওয়ানরা পরিবেশের সুরক্ষায় বিভিন্ন স্থানে অসংখ্য চারাগাছ রোপণ করেছেন। এমনকি, বাহিনীর জওয়ানরা 'ফিট ইন্ডিয়া' অভিযানের আওতায় সাধারণ মানুষকে ফিট থাকার গুরুত্বগুলি সম্পর্কে উৎসাহিত করেছেন। দেশের আর্থিক উন্নয়নেও আইটিবিপি-র গুরুত্বপূর্ণ ভূমিকা রয়েছে।
বাহিনীর শহীদ জওয়ানদের প্রতি শ্রদ্ধা জানিয়ে শ্রী রেড্ডি বলেন, শহীদ পরিবারগুলির পাশে সরকার এবং দেশ সারাক্ষণ সাহায্যের জন্য রয়েছে।
বাহিনীর প্রতিষ্ঠা দিবস উপলক্ষে শ্রী রেড্ডি ছয়জন জওয়ানকে রাষ্ট্রপতির পুলিশ পদক এবং ২৩ জন জওয়ানকে অসামান্য সেবার জন্য পুলিশ পদক প্রদান করেন। বাহিনীর মহানির্দেশক শ্রী সুরজিৎ সিং দেশওয়াল আইটিবিপি-র সাম্প্রতিক কর্মকাণ্ড সম্পর্কে মন্ত্রীকে অবহিত করেন। তিনি বলেন, আইটিবিপি-র আধুনিকীকরণে সবরকম প্রয়াস নেওয়া হচ্ছে। এই উপলক্ষে গত এক বছরে বাহিনীর বিভিন্ন সাফল্য সম্বলিত একটি বার্ষিক বিশেষ স্যুভেনির বা বিশেষ পুস্তক প্রকাশ করা হয়।
উল্লেখ করা যেতে পারে, ১৯৬২-তে ভারত-চিন যুদ্ধের সময় ২৪ অক্টোবর আইটিবিপি প্রতিষ্ঠা করা হয়। তারপর থেকে এই বাহিনীর জওয়ানরা হিমালয় সংলগ্ন এলাকায় ভারতের ৩,৪৮৮ কিলোমিটার দীর্ঘ সীমান্ত অঞ্চলের সুরক্ষার কাজে সর্বদা নিয়োজিত রয়েছে। এছাড়াও, বাহিনীর জওয়ানদের নকশাল দমন অভিযান এবং অন্যান্য অভ্যন্তরীণ নিরাপত্তার কাজেও মোতায়েন করা হয়।
CG/BD/DM
(Visitor Counter : 185